Cuneiform Tablet Kt 94/k 1117 (AKT 6a 232)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na šu-ta-mu-zi e-lá-a a-šur-ma-sú-wi a-dí-da ù en-um-a-šur qí-bi-ma um-ma en-um-a-šur-ma a-ba-ú-a bé-lu-a a-tù-nu a-na 2 ṭup-pé-e ša a-lim{ki} ša áš-pu-ra-ku-nu-tí-ni a-ma-kam iḫ-da-ma a-na ša áš-pu-ra-ku-nu-tí-ni a-lam mu-ùḫ-ra-ma ṭup-pé-e ša dí-in a-lim{ki} le-qé-a-nim-ma a-lu-wa ú MAŠKIM ṭù-ur-da-nim be-lu-a a-tù-nu a-ma-kam lá ta-ša-lá-ṭá-ma u₄-me-e ma-du-tim a-na-kam lá a-sà-ḫu-ur-ma É a-bi₄-a lá i-ḫa-li-iq lá-li-kam-ma e-né-ku-nu lá-mu-ur iš-ra-tim šé-bu-ul-ta-ku-nu ku-nu-ki-a a-lu-wa na-áš-a-ku-nu-tí i-na u₄-mì-im ša ra-bi₄-iṣ-ku-nu e-ra-ba-ni ITU.1.KAM iš-tí-in ra-mì-ni lu-za-ki-ma lá-li-kam-ma e-né-ku-nu lá-mu-ur mì-nam ma-da-tim lu-lá-pì-ta-ku-nu-tí ki-ma É a-bi-a té-ṭí-ra-ni ep-ša